b'\n_START_ARTICLE_\nPalmiro Togliatti\n_START_PARAGRAPH_\nPalmiro Togliatti (26. maaliskuuta 1893 Genova \xe2\x80\x93 21. elokuuta 1964 Jalta, Neuvostoliitto) oli italialainen vasemmistopoliitikko, joka toimi Italian kommunistisen puolueen (PCI) p\xc3\xa4\xc3\xa4sihteerin\xc3\xa4 ja tosiasiallisena johtajana vuodesta 1927 kuolemaansa saakka, osan ajasta maanpakolaisena. Vuosina 1945\xe2\x80\x931946 h\xc3\xa4n oli maan oikeusministeri kommunistien ollessa mukana hallituksessa. H\xc3\xa4nen johtajakaudellaan PCI:st\xc3\xa4 tuli kannatukseltaan L\xc3\xa4nsi-Euroopan suurin kommunistinen puolue._NEWLINE_Lakimieheksi kouluttautunut ja journalistina toiminut Togliatti kuului Italian kommunistisen puolueen perustajaj\xc3\xa4seniin. Fasistien vallan aikana vuosina 1926\xe2\x80\x931944 h\xc3\xa4n eli maanpaossa, p\xc3\xa4\xc3\xa4asiassa Neuvostoliitossa, ja toimi Kominternin sihteerist\xc3\xb6ss\xc3\xa4. H\xc3\xa4n osallistui my\xc3\xb6s Espanjan sis\xc3\xa4llissotaan. Togliattista tuli my\xc3\xb6s kommunistisen puolueen p\xc3\xa4\xc3\xa4sihteeri Antonio Gramscin vangitsemisen j\xc3\xa4lkeen 1927. Sodan j\xc3\xa4lkeen h\xc3\xa4n oli ensin salkuttomana ministerin\xc3\xa4 Pietro Badoglion johtamassa hallituksessa ja sitten oikeusministerin\xc3\xa4. Kommunistien hallituksesta syrj\xc3\xa4ytt\xc3\xa4misen j\xc3\xa4lkeen Togliattia ammuttiin kes\xc3\xa4kuussa 1948, mik\xc3\xa4 uhkasi aiheuttaa poliittisen kriisin Italiassa, mutta h\xc3\xa4n j\xc3\xa4i t\xc3\xa4p\xc3\xa4r\xc3\xa4sti henkiin._NEWLINE_Puolueen suuresta kannatuksesta huolimatta Togliatti ei onnistunut saamaan kylm\xc3\xa4n sodan takia kommunisteja en\xc3\xa4\xc3\xa4 my\xc3\xb6hemmin takaisin Italian hallitukseen, mutta PCI:n politiikka maltillistui h\xc3\xa4nen kaudellaan. Varsinaisen eurokommunismin vaihe alkoi kuitenkin vasta h\xc3\xa4nen kuolemansa j\xc3\xa4lkeen, Enrico Berlinguerin johtajakaudella._NEWLINE_Togliatti kuoli lomamatkan aikana Neuvostoliitossa. H\xc3\xa4nen mukaansa nimettiin pian t\xc3\xa4m\xc3\xa4n j\xc3\xa4lkeen Toljattin kaupunki Ven\xc3\xa4j\xc3\xa4ll\xc3\xa4.'